Diari Oficial de la Generalitat Valenciana


Sumari del DOGV 3253, del 29-05-1998 (1998/3430)

RESOLUCIÓ de 10 de març de 1998, de la Direcció General de Treball, per la qual es disposa el registre i la publicació de l'acta de reunió de negociació del Conveni Col·lectiu de Treball de Dalgo Grup 2000, Empresa de Treball Temporal, SL.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3253

Data del DOGV
:   29-05-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/3430


Data del document
:   10-03-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 10 de març de 1998, de la Direcció General de Treball, per la qual es disposa el registre i la publicació de l'acta de reunió de negociació del Conveni Col·lectiu de Treball de Dalgo Grup 2000, Empresa de Treball Temporal, SL. [1998/X3430]
  
Vista l'acta de reunió de negociació del Conveni Col·lectiu de Treball de Dalgo Grup 2000, Empresa de Treball Temporal, SL, subscrita el 27 de gener de 1998, presentat davant d'aquesta Direcció General de Treball el dia 26 de febrer de 1998, d'una part en representació de l'empresa i d'una altra en representació dels treballadors, pel Comitè Intercentres i pel sindicat USO, i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre,
  
ACORDA
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i dipòsit del text original de l'acta.
  
Segon
  
Disposar-ne la publicació en el Diari Oficial de la Generalitat Valenciana.
  
València, 10 de març de 1998.- El director general de Treball: Roman Ceballos Sancho.
  
Acta de reunió de negociació del conveni col·lectiu de treball de Dalgo Grup 2000, Empresa de Treball Temporal, SL.
  
A València, sent les setze hores del dia 27 de gener de 1998, als locals de l'empresa, av. Regne de València, 75, es reuneixen els components de la mesa negociadora del conveni, i que són els següents:
  
Pel Comitè Intercentres:
  
Sra. Paz Onandía Manteca
  
Sra. Remedios Iglesias Alcácer
  
Sra. Ana Taberner Rufes
  
Sra. Teresa Hidalgo Castilla
  
Sr. Juan Ignacio Lobo Torres
  
Per USO:
  
Sr. Jesús García Guisado
  
Assessor:
  
Sr. Elías Torres Meroño
  
Per l'empresa:
  
Sra. María Teresa Soriano Hidalgo
  
Sr. Antonio Soriano Párraga
  
Iniciada la sessió i després de les deliberacions necessàries s'arriba als següents acords que són aprovats per la totalitat d'ambdues parts de la mesa negociadora:
  
Primer
  
Atesos els errors observats en el vigent text del conveni publicat en el DOGV i que en algun cas poden induir a error d'interpretació, s'acorda redactar novament els articles següents: 3, 7, 11, 13, 16, 17, 18, 19 i 20, que quedaran redactats com segueix:
  
"Article 3. Vigència. Aquest conveni entrarà en vigor el dia de la signatura, amb excepció de les taules salarials que entraran en vigor l'1 gener de 1998, siga quina siga la data de publicació en el diari oficial corresponent, i tindrà vigència fins el 31 de desembre de l'any 2001".
  
"Article 7. Contractació. Els contractes de treball podran concertar-se per temps indefinit, per durada determinada, a temps parcial, per obra o servei determinat i per qualsevol altra modalitat de contracte de treball que autoritze la legislació vigent.
  
Els treballadors contractats a temps determinat tindran els mateixos drets i igualtat de tracte en les relacions laborals que els altres treballadors de la plantilla, tret de les limitacions que es deriven de la naturalesa i durada del seu contracte.
  
El contracte de treball es realitzarà per escrit. Per als treballadors que presten els seus serveis en empresa usuària, el seu contracte quedarà suspès o rescindit sempre que no hi haja contracte de posada a disposició o que aquest quede suspès o rescindit.
  
Els treballadors de posada a disposició amb contractes indefinits, en estar subjectes a l'existència de contractes de posada disposició, quan no realitzen en un mes el nombre d'hores de treball que figuren en el seu contracte, realitzaran les mateixes en mesos successius. Si al contrari, un mes realitzaren més hores de les contractades, deduiran les esmentades hores de les contractades per a mesos següents, de manera que no ultrapassen en un període de dotze mesos el nombre d'hores contractades. El pagament dels salaris, en els supòsits anteriors, s'efectuarà sempre en base a les hores efectives de treball realitzades cada mes".
  
"Article 11. Retribucions. De comú acord s'estableix un salari mínim global anual que comprèn el salari base mensual més les dues pagues extraordinàries, i que s'estableix en l'annex I del conveni.
  
La retribució del personal amb contractes formatius es regirà quant a salaris, per allò que s'ha determinat en la legislació vigent en cada moment.
  
Els treballadors menors de 18 anys percebran el salari mínim interprofessional que els corresponga segons llei.
  
El salari global mínim anual podrà ser millorat tal com es determine en contracte individual".
  
"Article 13. 1. El salari global anual dels treballadors estarà integrat per:
  
a) El salari base.
  
b) Els complements salarials.
  
c) Les pagues extraordinàries.
  
d) Si és procedent, les millores voluntàries individualment pactades o unilateralment concedides per l'empresa.
  
Addicionalment es cobraran els conceptes no salarials, com dietes, quilometratge, roba de treball i altres bestretes, i també les indemnitzacions per fi de contractes temporals, de 12 dies per any de servei, que estableix l'actual legislació sobre ETT.
  
2. Els treballadors d'estructura percebran la seua retribució anual prorratejada en 12 mensualitats.
  
Els treballadors de posada a disposició percebran la seua retribució per salari hora efectiva de treball, de conformitat amb la taula que hi ha en l'annex I del conveni, tret que per contracte individual es pacte una altra modalitat".
  
"Article 16. Els treballadors posats a disposició percebran les seues retribucions mensualment, a mes vençut, fins el dia 10 inclusivament o l'immediat següent laborable.
  
Els treballadors d'estructura percebran les seues remuneracions mensualment, a mes vençut, fins el dia 5 inclusivament o l'immediat següent laborable".
  
"Article 17. Indemnitzacions i bestretes. Són les quantitats percebudes pel treballador per adquisició i manteniment de roba de treball, distància als centres de treball i qualssevol altres d'igual o semblant naturalesa. La seua quantia s'establirà individualment, atenent cada circumstància i després de la consulta prèvia dels representants dels treballadors".
  
"Article 18. Premis. L'empresa podrà establir premis anuals que es concediran individualment en atenció a criteris de valoració dels treballadors, la concessió d'un d'aquests premis no implicarà en cap cas drets adquirits per a períodes successius".
  
"Article 19. Temps de treball. Les hores anuals ordinàries i efectives són mil vuit-centes, que podran distribuir-se segons necessitats de l'empresa o de l'empresa usuària".
  
"Article 20. Vacances. Tots els treballadors gaudiran d'unes vacances retribuïdes de trenta dies naturals anuals que podran ser fraccionades, per necessitats del treball, en dos períodes".
  
Segon
  
Quant a la negociació de les taules salarials per a l'any 1998 s'acorda el següent:
  
Per als treballadors de posada a disposició s'estableix el nou salari tal com figura en l'annex I del conveni que s'adjunta.
  
Per als treballadors d'estructura s'acorda transformar part del salari fix del conveni en salari variable, quedant el salari fix establit en la quantia que figura en l'annex I del conveni.
  
Quant al salari variable s'establirà de comú acord entre l'empresa i el Comitè Intercentres, i s'indicarà per escrit el percentatge que cada un dels treballadors d'estructura percebrà sobre el rendiment net del seu centre de treball. Per a establir-lo es tindrà en compte la qualificació de cada treballador, el seu lloc de treball, l'antiguitat en l'empresa, etc. L'esmentat salari variable es calcularà trimestralment i es pagarà el mes següent de cada trimestre natural.
  
L'empresa, per ajudar a la posada en marxa del nou sistema salarial, avançarà mensualment quantitats a compte de la liquidació trimestral.
  
Tercer
  
Les noves taules salarials entraran en vigor el dia 1 de gener de 1998 i romandran vigents fins el 31 de desembre de 1998.
  
Quart
  
S'estableix en 1.800 les hores efectives de treball anuals, per la qual cosa es modifica en aquest sentit l'article 14 del conveni.
  
Tot això queda aprovat per unanimitat de la mesa negociadora.
  
Annex I
  
Taules de salaris globals mínims del conveni en còmput anual per a 1998
  
1. Treballadors de posada a disposició
  
SALARI ANUAL SALARI EFECTIVA
  
 HORA TREBALL
  
Grup 1: Segons contracte
  
Grup 2 1.742.011 PTA 967 PTA
  
Grup 3 1.480.021 PTA 822 PTA
  
Grup 4 1.075.821 PTA 597 PTA
  
Grup 5 956.886 PTA 532 PTA
  
2. Treballadors d'estructura
  
Taula de salaris fixos, als quals caldrà incrementar, si escau, els salaris variables.
  
Grup E1.....................segons contracte individual de treball
  
Grup E2..................... 1.300.000 PTA.
  
Grup E2..................... 1.200.000 PTA.